DA wil strafregtelike klagte indien oor suur in NylrivierDie vragmotor nadat dit omgeslaan het. Foto: Facebook Steven Mbedzi, woordvoerder van die DA in Limpopo, het aan Maroela Media gesê volgens ooggetuies is duisende visse reeds dood, asook ander wild wat met die water in aanraking gekom het. “Swaelsuur is uiters giftig en ons is bevrees dat nog visse sal vrek weens die besoedeling van die water. Dit is ŉ baie ernstige situasie wat omgewingsbewaring betref.” Die swaelsuur het in die rivier beland toe ŉ vragmotor wat glo 28 000 liter van die suur vervoer het, die afgelope naweek in Modimolle omgeslaan het. Die oorsaak van die ongeluk is nog nie bekend nie. Die water uit die Nylrivier word nie deur inwoners van Nylstroom gebruik nie, maar wel in arm gebiede deur inwoners uit die rivier geskep vir huishoudelike gebruik, het Mbedzi gesê. “In ŉ provinsie waarvan 80% ŉ plattelandse gebied is, is dit te wagte dat water uit die rivier deur mense gebruik sal word vir wasgoed was, en so meer. Soos ek verstaan, sal daar nie eers tyd wees om ŉ hospitaal te bel indien jy van die swaelsuur inkry nie. Die persoon sal op die plek dood wees. Ons hoop dat ons nie binnekort ŉ aanmelding van iemand se dood sal ontvang nie.” Volgens Mbedzi dring die party daarop aan dat die bestuurder van die vragmotor strafregtelik vervolg word, aangesien hy nie die nodige goedkeuring, lisensie of versekering gehad het om die suur te vervoer nie. Patrick Shika, woordvoerder van die Modimolle plaaslike munisipaliteit, het gesê daar is wel ŉ maatskappy aangestel wat sedert Maandag besig is om die rivier skoon te maak. Shika het verdere navrae na die woordvoerder van die provinsiale departement van waterwese verwys. Die departement kon nie onmiddellik vir kommentaar bereik word nie.